REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/59-14

9. jun 2014. godine

B e o g r a d

ZAPISNIK

TREĆE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 12. MAJA 2014. GODINE

 Sednica je počela u 9,05 časova.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Radmilo Kostić, Jelena Mijatović, Aleksandar Jovičić, Olivera Pauljeskić, Petar Škundrić, Vladimir Marinković i Đorđe Stojšić.

 Sednici su prisustvovali zamenici članova Odbora: Ninoslav Girić (zamenik člana Odbora Vladana Miloševića), Goran Ćirić (zamenik člana Odbora Dragana Šutanovca) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Novica Tončev, Dragan Šutanovac, Ivan Karić, Mladen Grujić i Enis Imamović.

 Sednici su prisustvovali narodni poslanici Vladimir Pavićević i Dubravka Filipovski, podnosioci amandmana, koji nisu članovi Odbora.

 Sednici su, na poziv predsednika, prisustvovali Dragan Stevanović, državni sekretar u Ministarstvu privrede i Mišela Nikolić, pomoćnik ministra privrede.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Predloga zakona o izmeni Zakona o privatizaciji u pojedinostima, koji je podnela Vlada (broj 02-1307/14 od 6. maja 2014. godine);

 2. Razno.

 Prva tačka dnevnog reda – **Razmatranje Predloga zakona o izmeni Zakona o privatizaciji u pojedinostima**

 Odbor je razmotrio Predlog zakona o izmeni Zakona o privatizaciji u pojedinostima i podneo Izveštaj Narodnoj skupštini.

 Odbor je obavio pretres u pojedinostima o članovima na koje su podneti amandmani i o amandmanima kojima je predloženo unošenje novih odredaba. U pretresu, povodom amandmana na član 1. Predloga zakona, koji su zajedno podneli narodni poslanici Zoran Živković i Vladimir Pavićević, podnosilac amandmana je obrazložio da je amandman podnet radi usklađivanja sa Ustavom Republike Srbije. Izneto je mišljenje da bi prihvatanje ovog amandmana dovelo do blokade računa 162 preduzeća u kojima radi oko 50.000 radnika. Potrebno je doneti novi Zakon o privatizaciji i sprovesti reforme na odgovoran način. Narodni poslanik Dragan Jovanović, koji je podneo amandmane na čl. 1. i 2. Predloga zakona obrazložio je predlog da se sva potraživanja zamrznu na dan 31. maj 2014. godine. Izneo je da će u narednom periodu postojeća dugovanja rasti na osnovu kamata, što će obeshrabriti kupce koji su u ovom trenutku, sa trenutnim stanjem dugovanja, zainteresovani za kupovinu preduzeća kroz javno-privatno partnerstvo i koji su dostavili Ministarstvu privrede pisma o namerama. Predložio je da se u Ministarstvu privrede obrazuje koordinaciono telo koje bi u saradnji sa lokalnim samoupravama bez odlaganja rešavalo pitanja u vezi sa privatizacijom preduzeća u restrukturiranju. Dragan Stevanović, državni sekretar u Ministarstvu privrede, je izneo da će svi predlozi biti sagledani prilikom izrade novih zakona o privatizaciji i stečaju. Zakoni treba da budu usvojeni do sredine jula meseca. Ministarstvo privrede će obrazovati sektor za javna preduzeća i preduzeća u restrukturiranju u kome će raditi stručni ljudi. Istaknuta je podrška upotpunjavanju organizacione šeme Ministarstva privrede kako bi svi zainteresovani investitori mogli da dobiju relevantne informacije o svakom preduzeću u restrukturiranju na jednom mestu. Set zakonskih rešenja na kojima se radi omogućiće završetak procesa privatizacije. Izneta je i dilema da li će pet meseci biti dovoljno za rešavanje nagomilanih problema, posebno imajući u vidu da je kompanijama koje su zainteresovane za kupovinu preduzeća potreban duži vremenski period da sagledaju kvalitet proizvoda, tehnologije i radne snage. Narodni poslanik Dubravka Filipovski, podnosilac amandmana na član 2. Predloga zakona, obrazložila je da je amandman podnela zajedno sa narodnim poslanikom Zlatom Đerić radi preciziranja odredbe člana 2. Predloga zakona u pogledu prava poverilaca koji ne uspeju da podnesu prijave potraživanja u roku od 30 dana.

 U diskusiji su učestvovali Aleksandra Tomić, Aleksandar Jovičić, Dragan Jovanović, Dragomir Karić, Vladimir Marinković, Petar Škundrić, Vladimir Pavićević, Dubravka Filipovski i Dragan Stevanović.

 Odbor je, u skladu sa članom 164. stav 2. Poslovnika Narodne skupštine, razmotrio amandmane podnete na Predlog zakona o izmeni Zakona o privatizaciji.

 Odbor je odlučio da predloži Narodnoj skupštini da prihvati amandman na član 2, koji su sa ispravkom zajedno podneli narodni poslanici Zoran Babić i Aleksandar Martinović.

 Odbor je odlučio da predloži Narodnoj skupštini da odbije sledeće amandmane:

 - na član 1, koji su zajedno podneli narodni poslanici Zoran Živković i Vladimir Pavićević;

 - na član 1, koji je podnela narodni poslanik Olgica Batić;

 - na član 1, koji je podneo narodni poslanik Dragan Jovanović;

 - na član 1, koji su zajedno podneli narodni poslanici Gordana Čomić, Aleksandra Jerkov, Dragan Šutanovac, Goran Ćirić i Vesna Martinović;

 - na član 2, koji su zajedno podneli narodni poslanici Zoran Živković i Vladimir Pavićević;

 - na član 2, koji su zajedno podneli narodni poslanici Gordana Čomić, Aleksandra Jerkov, Dragan Šutanovac, Goran Ćirić i Vesna Martinović;

 - na član 2, koji su zajedno podneli narodni poslanici Aleksandar Senić, Janko Veselinović i Marko Đurišić;

 - na član 2, koji je podneo narodni poslanik Dragan Jovanović;

 - na član 2, koji su zajedno podneli narodni poslanici Zlata Đerić i Dubravka Filipovski.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda – **Razno**

 U okviru ove tačke dnevnog reda izneto je da narodni poslanici treba više da koriste usmena i pisana stručna mišljenja Službe Narodne skupštine prilikom predlaganja izmena predloga zakona u formi amandmana.

 Sednica je zaključena u 9,37 časova.

 Sastavni deo zapisnika čini obrađen tonski snimak sednice Odbora.

 SEKRETAR PREDSEDNIK

 Dušan Lazić dr Aleksandra Tomić